Fonden Sol og Strand ved Margit og Kjeld kan i år tredoble sine donationer.

Sol og Strand Feriehusudlejning startede i 1979, da Margit og Kjeld Andersen udlejede deres sommerhus, da de skulle på bryllupsrejse. I dag er virksomheden vokset til omkring 6500 feriehuse og er ejet af den velgørende fond "Fonden Sol og Strand ved Margit og Kjeld". De donerer deres overskud til velgørende projekter. De seneste år har fonden årligt uddelt en million kroner til forskellige formål, men i år bliver der skruet op for det beløb. - Takket været den gode udvikling i Sol og Strand Feriehusudlejning kan vi nu som planlagt forøge fondens donationer. I 2023 øger vi fra en til tre millioner kroner til almenvelgørende og humanitære indsatser. Det kommer vi til at gøre gennem to puljer, siger Jens Stadum, der er bestyrelsesformand for Fonden Sol og Strand ved Margit og Kjeld. Den ene pulje rummer en million kroner og skal uddeles til projekter på under 10.000 kroner. Den anden pulje består af to millioner kroner og gives til projekter over 10.000 kroner. Fra den 17. maj åbner de for nye ansøgninger. Fond skal gøre forskel Margit og Kjeld Andersen stiftede i 1979 Sol og Strand Feriehusudlejning, og i 2019 blev hele ejerskabet overtaget af den velgørende fond. - Vi havde to ønsker, da vi skabte fonden. Nemlig at Sol og Strand skulle forblive på danske hænder – og at overskuddet skulle bidrage til at gøre en forskel for mennesker, der har det svært. Både i Danmark og uden for landets grænser, siger Kjeld Andersen. - Fonden gør en stor forskel for mange mennesker. Det kan ses på både de mange ansøgninger, der kommer til fonden, men ikke mindst også på de mange henvendelser, vi får fra de organisationer, der har modtaget støtte fra fonden, siger Margit Andersen. I 2022 var det blandt andet organisationer som ADHD-foreningen, Skyggebørn og Læger Uden Grænser, som fik del af donationerne. VIDEO: Herunder kan du se TV2 Nords program om Margit og Kjeld.